Spørsmål til høring

Vi forventer ikke at dere svarer på alle spørsmålene. Noen av spørsmålene er i hovedsak rettet mot offentlig sektor som tilbyr data, mens andre spørsmål er rettet mot brukere av dataene (næringsliv, forskning, presse, sivilsamfunn, osv.). Dere kan svare på spørsmålene som er relevant for dere.

Høringen er åpen, og alle kan sende inn innspill. Rådet ber om at svar sendes inn ved hjelp av denne svarmalen.

Navn, enten på virksomheten du representerer, eller deg som privatperson:
Skriv her: Nav, Arbeids- og velferdsdirektoratet

Hva beskriver best dere som avsender:

X   Offentlig virksomhet (statlig)
☐  Næringsliv (privat virksomhet eller bransjeorganisasjon)
☐  Forskning eller utdanning
☐  Presse eller medier
☐  Sivilsamfunn eller interesseorganisasjon
☐  Privatperson
☐  Annen – Beskriv gjerne her:

Veilederens relevans og nytteverdi
På hvilken måte kan veilederen være nyttig for offentlige virksomheter som tilgjengeliggjør data?
Veilederen vil være nyttig for å få en oversikt over relevante krav og anbefalinger ved deling av data fra offentlig sektor. Herunder hva som er lovkrav og hva som er valgfrie anbefalinger og beste praksis som går lenger enn minimumskravene etter regelverket. Veilederen får særlig nytteverdi dersom den gir råd, konkrete eksempler og veiledning ved sentrale, praktiske problemstillinger der regelverket er uklart.  
Veilederen kan bidra til en felles forståelse på tvers av offentlige aktører og legge til rette for utvikling av like rutiner og prosesser. Veilederen kan også være nyttig hvis den ses i sammenheng med retningslinjer.
En veileder vil samtidig kunne gi støtte til en mer strukturert og praktisk tilnærming til prosesser for deling av data. Dette vil kunne gjøre det enklere å vurdere hvilke datasett som gir størst verdi å tilrettelegge for deling, til å håndtere risiko og å sikre kvalitetsaspekter. 
Hva kan man gjøre i offentlig sektor gjøre for å sikre at veilederen blir tatt i bruk og har en positiv effekt?
En veileder kan gi nødvendig støtte til for å komme i gang med å gjøre vurderinger, men en veileder vil være mindre forpliktende, så i tillegg til veilederen vil det bli behov for at ytterligere føringer og konkretiseringer gjøres i egen virksomhet for å sikre lik praksis.
I Notatet "Bakgrunn for veilederen" står det at: " Dataprioriteringsrådet foreslår en ny veileder ved deling av data fra offentlig sektor, som skal støtte offentlige virksomheter i å navigere eksisterende og nytt regelverk." For å oppnå dette, mener vi veilederen med fordel kan klargjøre sammenhengen til andre relevante regelverk, herunder særlig forholdet til den nye forvaltningsloven. Grensene mellom relativt like lovkrav er uklare, og det vil i det minste være en fordel å nevne dette i veilederen. Se nærmere kommentarene til de konkrete punktene under “Skillet mellom krav og anbefalinger”.  
Vi vil samtidig kommentere på at den etablerte Datalandsbyen har for lav utbredelse og egner seg derfor ikke som delingsfora i den form den er i dag. Det er derfor viktig å tenke nytt for å sikre utbredelse. Det er viktig å styrke kommunikasjonsarbeid for å oppnå at flere blir kjent med veilederen og at det tilrettelegges for tilbakemeldingskanaler som vil bidra til å øke kvaliteten og tilrettelegge for økt dialog. Om det hadde vært mulig så burde veilederen vært presentert på Nokios.
Hvilke fordeler og ulemper ser dere med at det er en veileder fremfor retningslinjer?
Fordelen med en veileder er at den fortløpende kan forbedres i takt med læring. En veileder er mer fleksibel enn retningslinjer, og vil være enklere å holde oppdatert. Veiledning vil være bedre egnet for deling av data ettersom dette er et komplekst og dynamisk felt der det finnes flere ulike løsninger for å etterleve lovkrav og anbefalinger i praksis. Vi mener at en veileder er godt egnet i dette tilfellet.  
Ulempen med å velge veileder fremfor retningslinje, er at en retningslinje i større grad kan sikre ensartet praksis. Dette da en veileder kan bli for generell. En måte å sikre at den blir tatt i bruk er å anbefale at offentlige virksomheter gjør den mer konkret og tilpasset til egen virksomheten der det er nødvendig. Dette kan gjøres ved å lage sjekklister, maler og knytte føringene til egne prosesser og arbeidsflyt (eksempelvis arbeidsflyt i smidig utvikling).

Skillet mellom krav og anbefalinger
Er forskjellen på krav og anbefalinger hensiktsmessig og forståelig? Er det anbefalinger som i realiteten er krav, og i så fall, etter hvilket regelverk?
Skillet mellom krav og anbefalinger er hensiktsmessig. Men i praksis er dette ikke tilstrekkelig tydelig. Anbefalinger kan fungerer som de facto krav, spesielt når de anses som nødvendige for å oppfylle regelverk eller følger av styringskrav i virksomheten og er en forutsetning for å få til datadelingen. Det er viktig å nyansere hvor bindende anbefalingene er og tydeliggjøre koblinger til regelverk der det er hensiktsmessig.
Om målgruppe og virkeområde: 
Vi savner en tydelig avklaring av målgrupper for veilederen. Dette er avgjørende for å sikre at skillet mellom krav og anbefaling blir korrekt. At målgruppen ikke er avklart gjør at henvisningene til offentleglova, dataloven og digitaliseringsrundskrivet blir rotete ettersom at disse har noe ulike virkeområder.
Vi vil samtidig påpeke her at digitaliseringsrundskrivet kun gjelder for departementene, statens ordinære forvaltningsorganer, forvaltningsorganer med særskilte fullmakter og forvaltningsbedrifter. Rundskrivet gjelder ikke for kommuner og fylkeskommuner. Rundskrivet gjelder heller ikke for offentlige foretak eller andre selvstendige rettssubjekter som er omfattet av offentleglova.  Dersom veilederen er ment å omfatte disse virksomhetene, bør det komme tydeligere frem hvilke reguleringer som gjelder for hvem og ikke og hva som er nytt sammenliknet med gjeldende rett. Dette er rotete i veilederen per nå. For eksempel gjelder ikke krav nr. 1 og 2 for kommune og fylkeskommune per nå (basert på digitaliseringsdirektivet), men vil gjelde som krav for disse etter den nye datadelingsloven ettersom virkeområdene er ulike. Dette kan med fordel poengteres og spesifiseres. 
Dataforvaltningsloven gjelder videre for data som kan "gjøres allment tilgjengelige" og (for forskningsdata etter § 12) jf. § 2, tredje ledd.  Veilederen bør få frem at alle data som skal gjøres allment tilgjengelige, må være lovlig innsynsberettiget etter offentleglova. Samtidig bør det poengteres at ikke alle opplysninger som det kan gis innsyn i er egnet for eller kan gjøres allment tilgjengelige. Det bør derfor forklares nærmere hvilke vurderinger som må foretas før innsynsberettigede data publiseres eller gjøres tilgjengelige for viderebruk. 
Dette gjelder riktignok ikke for tilgjengeliggjøring av metadata etter § 10 eller forskningsdata etter § 12, noe som også bør komme tydelig frem.  
Ordning i veilederen
1. I starten får vi presentert (i lyseblå ramme) fire nasjonale prinsipper for deling og bruk av data. Her er kilden gitt, så det er greit. På side 3 får vi kapitlet Øvrige råd og tips. Det starter med fem kulepunkter uten kilde, så kilden bør oppgis.
2.  Deretter vises det til digitaliseringsrundskrivet og den foreslåtte dataforvaltningsloven. Er det meningen å plassere dataforvaltningslovens kommende krav innunder det som kalles “øvrige råd og tips”? Kapittelinndelingen gir inntrykk av det.
3. De etterfølgende punktene med krav og anbefalinger har titler i samme typer som de foregående kapitlene. Dette kan man kanskje justere på? 
4. Det er utydelig hva som skal skje med de fem “øvrige råd og tips” når ny dataforvaltningslov trer i kraft. Skal kravene i ny dataforvaltningslov erstatte, presisere eller supplere "øvrige råd og tips”?
5. Det er mulig å bli forledet til å tro at alle punktene 1—14 er hentet fra ny dataforvaltningslov, siden denne er omtalt i nesten hele det forutgående avsnittet. Noen flere overskrifter og litt ombrekking av innholdet vil antakelig kunne bøte på dette.
Om definisjoner:  
Veilederen kan gjerne henvise til definisjonene i datadelingsloven § 3. Herunder definisjonen av data og definisjon av viderebruk.  
Vi mener at veilederen bør beskrive hva som menes med "beskyttede data" nærmere. Vi savner for eksempel at taushetsbelagte opplysninger nevnes her.  Veilederen bør gi flere konkrete eksempler på vanlige typer data som faller inn under definisjonen. 
Vi mener videre at det er unødvendig å ha med at definisjonen av "beskyttede data" er hentet fra dataforvaltningsforordningen i teksten. Det er tilstrekkelig å ha dette som en fotnote. 
FAIR-prinsippene
På hvilken måte har det en verdi for databrukere om offentlig sektor i større grad etterlever FAIR-prinsippene? Eventuelt hvis det ikke har verdi, hvorfor ikke? Er FAIR-prinsippene gjennomførbare og mulig å etterleve for offentlige virksomheter som deler data?
Veilederen er noe uklar på hvilken rolle FAIR prinsippene spiller sammenliknet med de øvrige anbefalingene i veiledningen. Vi mener at veilederen bør forklare hvor FAIR prinsippene kommer fra, og hva skiller dem fra de øvrige lovkravene. 
Veilederen kan med fordel poengtere tydeligere at FAIR-prinsippene kun er retningsgivende mens lovkravene er juridisk bindene og rettslig påkrevd. Det bør poengteres at lovkravene må etterleves uavhengig av ambisjonsnivå for etterlevelse av FAIR prinsippene. 
Krav/anbefaling 1-13 er forståelig og hensiktsmessige og FAIR-kravene til disse er nyttige slik vi ser det. Dersom FAIR-prinsippene blir etterlevd fullt ut vil de helt klart ha nytte for samfunnet. Når FAIR-prinsippene er med som del av veilederen kan de oppleves som komplekse, samtidig som punkt 14 kan gi økte kostnader. Det krever flere vurderinger. Det er derfor usikkert slik det fremstår nå om de (gode) FAIR-prinsippene vil øke eller reduserer nyttig datadeling i Norge ved å være en del av veilederen. Vi ville derfor foreslå at FAIR-prinsippene legges i et vedlegg og at rollen prinsippene skal spille tydeliggjøres bedre.
Er rådets ambisjonsnivåer for FAIR-prinsippene forståelig og hensiktsmessig? Bør ambisjonsnivået justeres for noen av prinsippene, og i så fall hvilke og hvordan?
Vi er usikre på om ambisjonsnivåene slik de fremstår nå i veilederen er tilstrekkelig forståelig og hensiktsmessig. FAIR-prinsippene vil kunne ha verdi for brukere av data fordi de reduserer utfordringene i verdikjeden fra å finne til å ta i bruk data. Samtidig må prinsippene tilpasses konteksten de er i, særlig der juridiske forhold begrenser tilgjengeligheten til dataene. FAIR-prinsippene bør derfor forstås som å holde fokus på forbedringer snarere enn et absolutt krav, og kan etterleves stegvis med utgangspunkt i faktisk nytteverdi og forespørsel om dataene. 
Vi mener at veilederen bør tydeliggjøre sammenhengen mellom anbefaling, krav og FAIR-prinsippene. Det burde finnes en forklaring på muligheten for å oppfylle FAIR-prinsippene ved å etterleve de øvrige kravene og anbefalingene i veilederen.   
Det er viktig å presisere at tilgjengelig betyr tilgjengelig under definerte og lovlige betingelser, ikke nødvendigvis åpent. Det er også viktig å skille mellom åpne data og tilgangsregulerte data.
Er oversettelsene av prinsippene forståelig, og gjengir de meningsinnholdet fra originalspråket, engelsk? Hvilken norsk oversettelse av “Findable” er mest dekkende og presis - “gjenfinnbar” eller “søkbar”? Er det andre begreper som bør vurderes?
Engelsk fagterminologi er mer presis i datasammenheng, dette gjør at norske oversettelser kan bli litt mer “dagligspråklige” og miste viktige tekniske nyanser. Oversettelsene av FAIR-prinsippene er forståelige, men enkelte begreper mister viktige nyanser. For “Findable” er “gjenfinnbar” mer presist enn “søkbar”, da det bedre reflekterer betydningen av identifikatorer, metadata og gjenfinning.  At "Findable" er "gjenfinnbar" mest dekkende ettersom at data kan hentes frem på flere måter enn kun via søk. Dette er også et begrep vi finner igjen i dataforvaltningsloven, i motsetning til "søkbar". 
Begrepene bør suppleres med korte forklaringer for å sikre riktig forståelse i praksis.
Andre innspill
Vi ønsker også innspill som ikke dekkes av spørsmålene over. Dette kan være synspunkter på enkeltpunkter i veilederen, forhold vi ikke har spurt om, eller andre perspektiver dere mener er relevante.
Er det noe i veilederen dere ønsker å kommentere spesifikt, bruker dere gjerne overskriftene og nummereringen fra veilederen:

Kommentarer til de enkelte punktene: 
Til punkt 1 om dokumentasjon av datasettene kan det med fordel vises til dokumentasjonskravene i den nye forvaltningsloven § 13. For virksomhetene som omfattes av forvaltningsloven oppstiller bestemmelsen krav til dokumentasjon av det rettslige innholdet i automatiserte saksbehandlingssystemer. Dette er et krav som i praksis lett kan overlappe med dokumentasjon av datasett.  Dette kan med fordel nevnes i veilederen. 
For punkt 1 og 2 kommer ikke unntaket fra publisering av metadata dersom det ikke " er mulig og formålstjenlig og med fører en uforholdsmessig arbeidsmengde" i dataforvaltningsloven frem. Dette mener vi bør poengteres. Veilederen kan med fordel komme med eksempler på hva dette kan innebære i praksis.  
Videre kommer hverken utgangspunktet om eller unntakene fra krav om vedlikehold av publiserte data fra dataforvaltningsloven frem. Veilederens punkt 9 uttrykker en anbefaling om oppdaterte data, men vi mener at dette ikke er tilstrekkelig for å uttrykke kravet om vedlikehold etter § 10.  Veilederen bør også uttrykke unntaket fra vedlikehold dersom det ikke " er mulig og formålstjenlig og med fører en uforholdsmessig arbeidsmengde".  
At kravene til vedlikehold og publisering ikke gjelder for forskningsdata, kan også gjerne poengteres i veilederen. 
Til punkt 2 Gjør data synlige kan det også med fordel vises til publiseringskravene i den nye forvaltningsloven § 13. Også dette er krav som lett kan overlappe og dermed bør nevnes i veilederen. 
Til punkt 3 Tilby data gratis mener vi at veilederen gjerne kan liste de vanligste eksemplene på unntak som gir anledning til å ta betalt for data. For tilfeller hvor tilbyder tar betaling for data/informasjon så bør man også spesifisere hvor slik informasjon kan finnes og ikke bare at slik informasjon skal offentliggjøres. Under punktet kan forbudet mot '"forskjellsbehandling og eneretts avtaler for tilgang til data" gjerne nevnes ettersom at dette også er et krav som skal etterleves etter den nye dataforvaltningsloven § 17, og ikke er uttrykt andre steder i veilederen. Dette er en videreføring av offentleglova § 6, tredje ledd.  Punkt 3: “Gjør data synlige” kan feiltolkes til at det er selve dataene som skal være synlig, mens det vel handler om at metadata skal gjøres synlige. Det som skal synliggjøres er vel hvilke data som finnes, og ikke dataene i seg selv. Foreslås omformulert til “Gjør det synlig hvilke data dere har og tilbyr”.
Punkt 4 om maskinlesbare og standardiserte formater bør i samsvar med dataforvaltningsloven § 9, første ledd uttrykke at dataene skal gjøres tilgjengelig i alle formater og alle språkversjoner som eksisterer hos den relevante virksomheten. 
Punkt 7 “Innebygd åpenhet og åpenhet som standardinnstilling” er veldig overordnet og lite konkret i forhold til de andre kravene. Hva må man tenke på? Og burde man særlig være tydelig på hvordan sikre tilgang på, og deling av, data fra systemer man kjøper inn? Bør det tas inn i kontraktene fra start, for eksempel.
Punkt 9 Tilby oppdaterte data bør deles opp slik at kravene til tilgjengeliggjøring av dynamiske data for viderebruk etter dataforvaltningsloven § 11 kommer tydeligere frem. Når disse står under et punkt for anbefaling fremstår det uklart om det er et krav eller en anbefaling.  Vi foreslår også at begrepet ‘tingenes internett’ blir en del av begrepsoversikten tidligere i dokumentet. Det står at tjenesten bør ha “tjenestenivå tilpasset brukernes behov”. Samtidig er resten av veilederen basert på at man skal ha standardiserte tjenester og mindre tilpasning til brukerne. Siden det ikke skal være krav om brukerregistrering, er det ikke sikkert en kjenner brukernes behov eller har mulighet til å innhente dem. Endre til “tjenestenivå tilpasset kjente brukerbehov?” eller “tjenestenivå tilpasset antatt eller kjent nytte?” el.l. Balansen mellom standardiserte datatjenester og brukerbehov bør muligens sees på på nytt, gjennom hele veilederen.
Punkt 10 om programmeringsgrensesnitt er en anbefaling i veilederen. Selv om et programmeringsgrensesnitt (API) kun er en av flere måter å etterleve kravene i dataforvaltningsloven § 11, bør det komme frem i veilederen at bestemmelsen stiller krav om tilgjengeliggjøring gjennom et "egnet digitalt grensesnitt" for dynamiske data. Dette er ikke en anbefaling, men et krav.  
Ifølge departementet innebærer bruk av et API eller grensesnitt med tilsvarende funksjonalitet riktignok et minimum av egnethet, noe som også bør komme frem i veilederen. Dette er i samsvar med minimumskravene i det åpne datadirektivet artikkel 5 nr. 5 som nevner API direkte og dermed ikke er formulert teknologinøytral slik som dataforvaltningsloven. (Se nærmere Prop. 54 LS (2025-2026) s. 61. 
Punkt 12 Faste adresser og unike identifikatorer I teksten fremkommer det “Det betyr at alle bør bruke samme identifikatorer på tvers av datasett, og legge til rette for at egne identifikatorer kan refereres til av andre.” Hvordan sikre dette i praksis? Kan man f.eks. finne et sted hvilke identifikatorer andre virksomheter bruker, så man kan bruke samme (når det er hensiktsmessig)? Kan det for denne setningen i siste avsnitt tydeliggjøres hva den innebærer? “I tillegg bør brukeren få tilgang til datasettet maskinelt via identifikatoren, i tråd med FAIR-prinsippene."
Punkt 13 om at metadata følger dataene må endres og gjøres om til krav som følge av dataforvaltningsloven § 9. Videre er offentleglova § 30 første ledd eksisterende regelverk som det gjerne kan henvises til som relevant her.  Etter dataforvaltningsloven § 9 skal tilhørende metadata til data som tilgjengeliggjøres gjøres tilgjengelig sammen med dataene. Dette er altså et lovkrav, ikke bare en anbefaling.  Dataforvaltningsloven § 9, annet ledd bestemmer videre at tilhørende metadata til tilgjengeliggjort data skal registreres i nasjonal datakatalog. Ettersom at kravet om tilgjengeliggjøring henger tett sammen med publisering, kan dette punktet med fordel flettes sammen med punkt 2 eller komme rett før eller rett etter for tydeligere sammenheng i veilederen.  I dette punktet gjentas rådet: “metadata bør følge dataene”. Hva menes i praksis? Her burde det være mer praktiske råd/beskrivelser.
Punkt 14 Del data i tråd med FAIR-prinsippene er vanskelig å lese pga layout. Anbefaling 14 bryter med den ryddige teksten og layouten for krav/anbefaling 1-13.  Det vises under anbefaling 14 tre ulike lister over prinsippene med tre organiseringsprinsipper for disse; side 10 hierarki, side 11 ambisjonsnivå og side 12 kobling til andre krav og anbefalinger. For å få sammenheng i dokumentet anbefales å vises maks en liste over FAIR-prinsippene og den bør henge tydelig sammen med øvrige krav og anbefalinger. Listen på side 12 er ikke lesbar nok for en veileder.
Avsluttende kommentarer til punktlisten 
Generelt om punktlisten i veilederen, mener vi at denne i større grad bør baseres på rekkefølgen i datadelingsloven. Vi forstår at denne skal oppdateres i samsvar med at loven er vedtatt. 

Rettslig grunnlag 
Det følger av veilederen at den “forutsetter at virksomheten har et rettslig grunnlag for å dele dataene". Det er uklart hva som menes med "rettslig grunnlag" i denne sammenhengen. 
Veilederen bør forklare nærmere hva som ligger i kravet, og angi eksempler på hvilke regler som kan utgjøre rettslige grunnlag for deling av data. Det er uklart om veilederen sikter til behandlingsgrunnlag etter personvernregelverket, hjemler for å dele taushetsbelagte opplysninger, sektorspesifikke regler om datadeling eller andre rettslige grunnlag.  
Forholdet mellom kravet om rettslige grunnlag og omtalen av "beskyttede data" bør også tydeliggjøres.  Ulike typer data krever ulike rettslige grunnlag, noe som bør uttrykkes i veilederen. Veilederen kan med fordel vise til relevante regelverk i tillegg til å liste opp noen vanlige eksempler på data som krever særskilt rettslig grunnlag for deling.  
Koblingsfare  
Vi savner at veilederen tar opp risikoen for re-identifisering ved sammenstilling og viderebruk av store datasett (koblingsfare). Selv om et datasett isolert sett er anonymisert, kan sammenstillingen med andre datasett på tvers av virksomheter gjøre det mulig å identifisere enkeltpersoner eller avdekke taushetsbelagte opplysninger.  Dette kan resultere i at opplysninger som er ment å være anonyme blir personopplysninger eller resulterer i brudd på taushetsplikt.  
Dette er en problemstilling som særlig aktualiseres ved økt datadeling og tilgjengeliggjøring av store data sett på tvers av offentlig sektor. Økt bruk av kunstig intelligens gjør det enklere å avdekke mønster og koblinger mellom ulike datasett som virksomhetene selv ikke er klar over ved deling.  
Veilederen bør derfor beskrive koblingsfare som en risikofaktor ved datadeling, og gi veiledning om hvordan dette bør vurderes før virksomheten deler og tilgjengeliggjør data.
Kommentarer til strukturen i dokumentet
Tittelen på dokumentet er “Veileder ved tilgjengeliggjøring ...”. Er dette en god bruk av preposisjonen “ved”? Ordet “ved” kan gi inntrykk av at veilederen befinner seg ved siden av, altså parallelt med, tilgjengeliggjøringen istedenfor for å rettlede inn i den. Det er antakelig bedre å bruke “Veileder for”, eller “Veileder om”, jamfør eksemplene i Det Norske Akademis ordbok og Bokmålsordboka:  [image: ]
[image: ]
Kapitlet Ordforklaringer og bakgrunn inneholder to ulike ting og bør derfor deles i to. De to avsnittene etter kulepunktene bør enten flyttes eller endres i ordlyd. Kan det også være formålstjenlig å eksemplifisere hva slags data som kan være aktuelt for deling (og finnes det potensielle avgrensninger ift. data som man som tilbyder ikke skal tilby). Hadde vært nyttig med en forklaring på hva punktene i dokumentet “er”. Er de “prinsipper” eller “anbefalinger”?
Viktigheten av metadata: Kapitlet fremstår som en forlengelse av krav 1 Dokumenter datasettene. Anbefaler at disse to kapitlene slås sammen.
Høringsutkastet bruker “dataen” et par ganger, men mest “dataene”. “Dataen” er entallsform, “dataene” er flertallsform. I FAIR beskrivelsene brukes konsekvent (med ett unntak) “data” som flertallsord (så her har engelsken endret seg litt i løpet av de siste tjue årene). Med mindre forfatterne av høringsutkastet har til hensikt å bruke entallsformen av “data”, foreslår vi å konsekvent skrive “dataene” i bestemt form.
I tekstavsnittet i kapitlet Øvrige råd og tips: Det finnes ikke noe norsk ord “fellesføringer”. Skriv isteden: “felles føringer”. Kulepunktene bør flyttes til etter krav 1-13. Etter-følgende avsnitt er vel strengt tatt ikke et råd eller et tips. Bør kanskje tas inn som en del av en innledning. 

